પુરુષોને વસાહતમાં સ્ત્રીઓના આગમનની વાતની જાણ થઈ ચૂકી હતી. પોતપોતાના રહેઠાણોની બાલ્કનીમાંથી નીચે ઝૂકીને બધા તેમની રાહ જોઈ રહ્યા હતા. સ્ટર્નબર્ગ અને તેમનો પુત્ર ક્લેરા સ્ટર્નબર્ગને શોધી રહ્યા હતા, જ્યારે પ્રૌઢવયના ફિગનબમ અને લ્યુટેક ફિગનબમ નોચા ફિગનબમને અને તેમની રૂપાળી પુત્રીને શોધી રહ્યા હતા. જ્યુડા ડ્રેસનર અને તેનો પુત્ર જેનેક, વૃદ્ધ જેરેથ, રેબી લેવાર્તોવ, જિંટર, ગારદે અને માર્સેલ ગોલ્ડબર્ગ પણ… બધા જ પુરુષો પોતપોતાની સ્ત્રીઓની એક ઝલક મેળવવા માટે તલપાપડ થઈ રહ્યા હતા. મન્ડેક કોર્ન, પોતાની માતા અને બહેન ઉપરાંત, પોતાને જેમાં રસ જાગ્યો હતો એ આશાવાદી લ્યુસિયાને પણ શોધી રહ્યો હતો. બાઉ એવા વિષાદમાં ખોવાઈ ગયો હતો, જેમાંથી એ કદાચ ક્યારેય પાછો ફરી શકે તેમ ન હતો! પહેલી વાર તેને ખાતરી થઈ, કે તેની માતા અને પત્ની બ્રિનલિટ્ઝમાં હવે ક્યારેય નહીં આવે! પરંતુ ફેક્ટરીના મેદાનમાં ચાજા વલ્કનને જોઈને ઝવેરી વલ્કન આશ્ચર્ય સાથે હવે જાણી ચૂક્યો હતો, કે કેટલાક લોકોની મધ્યસ્થીને કારણે બહુ આશ્ચર્યજનક એવું એ બચાવકાર્ય પાર પડી શક્યું હતું!